’Ndrangheta

'Ndrangheta je talianska zločinecká organizácia, ktorej hlavným pôsobiskom je región Kalábrie.

Dejiny 

Názov 'Ndrangheta pochádza pravdepodobne z gréckeho slova andragathía (hrdinstvo, mužnosť) alebo andragathos (statočný muž).

Napriek tomu že sa predpokladá, že 'Ndrangheta bola aktívna už na začiatku 18. storočia, prvá faktická zmienka o nej pochádza až z roku 1861, keď došlo k zjednoteniu mestských štátov. Ďalšia zmienka je potom z roku 1888. Týkala sa anonymného udania na prefekta provincie Reggio di Calabria, Francesca Paternostra, a odkazovala na tajnú sektu, ktorou mala byť 'Ndrangheta.

'Ndranghetu sprevádza od samého začiatku kriminálna činnosť vrátane únosov a vrážd. V novodobej histórii sa 'Ndrangheta najvýraznejšie prejavila v dvoch veľkých konfliktoch – za prvý sa považuje vojna, ktorá vypukla v roku 1975 po zabití Antonia Macri a vyžiadala si asi 300 obetí. Druhá vojna 'Ndranghety medzi rokmi 1985 a 1991 stála okolo 700 ľudských životov.

Štruktúra 
Od ostatných zločineckých organizácií mafiánskeho typu sa 'Ndrangheta líši predovšetkým svojou štruktúrou. Nezakladá sa na pyramidálnom členení, ale na horizontálnom rozvrhnutí moci. Jednotlivé klany, ktorých môže byť podľa odhadov 100 až 150 a majú asi 7 000 členov, si rozdelili sféry vplyvu v Kalábrii.

Členovia 'Ndranghety sami seba označujú výrazom 'ndrinu a svoju organizáciu nazývajú 'ndrina. Jej základom sú pokrvné putá, členmi sa môžu stať prakticky len rodinní príslušníci z jednotlivých klanov. (Kariérny postup v rámci 'Ndranghety si musí každý člen zaslúžiť a kriminálnou činnosťou dokázať, že do spoločenstva patrí.) Sobáše sa uzatvárajú v zásade iba medzi klanmi. Týmto spôsobom sa zabezpečuje zachovanie omerty a súdržnosti založenej na príbuzenských vzťahoch.

Na rozdiel od organizácie Cosa Nostra, ktorá tradične angažuje len mužov, 'Ndrangheta zapája do svojich aktivít aj ženy, ktoré pracujú ako spojky, strážia kradnutý tovar, podieľajú sa na vydieraní a úžere.

Hodnosti 
 Giovane d'onore – titul, ktorý sa na základe dedičného práva udeľuje novonarodenému dieťaťu, neznamená však faktickú hodnosť
 Picciotto d'onore – vojak, ktorý je povinný bezpodmienečne plniť príkazy vyšších šarží
 Cammorista – vyššia hodnosť s väčšími právomocami (tu neznamená člen Camorry)
 Sgarrista, niekedy aj Camorrista di Sgarro
 Santista
 Vangelo alebo Vangelista – názov odvodený od prísahy, pri ktorej člen kladie ruku na evanjelium a prisahá vernosť organizácii
 Quintino – titul smie používať len niekoľko privilegovaných členov s výsadnými právami a povinnosťami. V minulosti bola ich poznávacím znamením vytetovaná päťramenná hviezda.
 Associazione – spoločná rada

Aktivity 
Jednou z najvýznamnejších aktivít 'Ndranghety je obchod s drogami. Ide hlavne o kokaín, hašiš a heroín. Väčšina európskeho kokaínu údajne pochádza práve z kalábrijského prístavu Gioia Tauro.

'Ndrangheta sa zaoberá aj obchodom so zbraňami, falšovaním peňazí a tovaru, vydieraním, úžerou a vymáhaním poplatkov za „ochranu“. Podľa odhadov jej poplatky platí až 70 % obchodníkov (ďalších 30 % však zrejme patrí priamo mafii).

Medzi ďalšie aktivity 'Ndranghety patrí organizovaná prostitúcia, nákup nehnuteľností, prevádzka hotelov a reštaurácií, korupcia, únosy ľudí (väznia ich v jaskyniach alebo na horských salašoch), obchod s plutóniom, obchod s diamantami. 'Ndrangheta využíva aj poľnohospodárske dotácie Európskej únie.

'Ndrangheta sa, podobne ako Camorra, zaoberá aj ilegálnou likvidáciou odpadu a spájajú sa s ňou aj divoké skládky rádioaktívneho odpadu.

'Ndrangheta vo svete 
'Ndrangheta sa od svojho vzniku koncentrovala vždy výhradne v regióne talianskej Kalábrie, jej centrá sú v provinciách Reggio di Calabria a Crotone. Jej činnosť však siaha aj za hranice Talianska, a to nielen do štátov Európy, ale aj Ameriky a Austrálie.

V Nemecku, Francúzsku, Belgicku a Rusku predovšetkým skupuje nehnuteľnosti. V Holandsku a Španielsku obchoduje s kokaínom, rovnako ako v Spojených štátoch, Bolívii, Brazílii a Kolumbii. V Kanade ide popridrogách aj o obchod so zbraňami. V Južnej Afrike sa zaoberá obchodovaním s diamantami. Vo februári 2018 sa jej meno zjavilo v médiách aj v súvislosti s vraždou slovenského novinára Jána Kuciaka a údajnými podvodmi na poľnohospodárskych dotáciách z eurofondov východnom Slovensku, o ktorých Kuciak pripravoval materiál na publikovanie.

Pozri aj 
 Cosa Nostra
 Camorra
 Stidda
 Mafia

Zločinecké organizácie